Musikforestilling sætter Danmark under lup | Rudersdal Kommune
- ”Drømme om Danmark” viser, hvad Danmark er for et land fortalt gennem musikken. En fortælling om forskellige sider af Danmark – om alt fra krig og håndbold til ironi og frisind. Det synes jeg, at vi er lykkedes rigtig godt med.
- Vi har skræddersyet musikken til 80 musikere på allehånde instrumenter, og her har vi lagt vægt på, at hvert instrument kommer til sin ret. Det skal nemlig aldrig være ligegyldigt at lytte til musik. Vi har lavet en forestilling, der åbner op og giver mulighed for fortolkning både af børn og voksne. I Hornemanns ”Aladdin Ouverture” har vi eksempelvis valgt at lade musikken tale for sig selv - uden billeder og dans - for at publikum selv skal kunne danne sine egne billeder.
- Med ”Drømme om Danmark” ønsker vi at berige vores publikum med dansk musik i en kombination af musikalsk læring og underholdning. 800 skoleelever fra kommunens skoler og 500 voksne publikummer har ved i alt 7 forestillinger ladet sig begejstre, og forhåbentlig får nogle af de yngste publikummer inspiration og lyst til selv at engagere sig ved at synge, danse eller spille et instrument.
- Vi har dog mere på hjertet, fordi musik handler om andet end at læse noder. For musikerne og danserne er der tale om begejstring og passion. Musikken og dansen er både med til at udvikle både den enkelte og fællesskabet, på tværs af fag, genrer og kunstformer. Det er en utrolig stærk lim, når man mødes i orkester, kor og dans.
Det er ikke kun arrangørerne, som er blevet udfordret og en erfaring rigere. Adam Johannes Trock Laegsmand, som til dagligt spiller saxofon og saxofonkvartet fortæller om sin oplevelse:
- Det har været rigtigt sjovt at være med. Selvom jeg er vant til at spille koncerter, så er det noget helt særligt at være del af et stort orkester med 80 musikere, hvor vi både spiller klassisk, folkemusik, jazz og rock. Det har været lærerigt, fordi det kræver disciplin og man skal være i stand til at lytte og vente til det bliver ens tur. Selvom det nu er sjovere at være den, som spiller, konstaterer den unge musiker med et smil.